कहा- गैर-बीजेपी मुख्यमंत्री इससे जुड़ें, जिससे गुलामी खत्म हो
Kapil Sibal tears into Centre, claims misuse of anti-defection law, It's government vs citizens, कपिल सिब्बल ने लॉन्च की 'इंसाफ के सिपाही' वेबसाइट, कहा- गैर-बीजेपी मुख्यमंत्री इससे जुड़ें, जिससे गुलामी खत्म हो
पूर्व कांग्रेस नेता और वरिष्ठ वकील कपिल सिब्बल ने वेबसाइट 'इंसाफ के सिपाही' लॉन्च की है। उनका कहना है कि केंद्र सरकार के अन्याय से लड़ने के लिए यह प्लेटफॉर्म शुरू किया गया है। शनिवार को प्रेस कॉन्फ्रेंस में सिब्बल ने कहा कि मेरे साथी वकीलों और गैर-बीजेपी मुख्यमंत्रियों से अनुरोध है कि इस वेबसाइट के जरिए वो अन्याय के खिलाफ आवाज उठाएं। जिससे गुलामी को खत्म किया जा सके।
ये देश के लोगों के लिए है और मुझे लगता है कि मोदी भी इसका विरोध नहीं करेंगे। उन्होंने बीजेपी पर तंज करते हुए कहा कि वह पीएम मोदी का विरोध करने के लिए नहीं बैठे हैं, बल्कि उन्हें सुधार देंगे।
2014 के बाद केंद्र ने 8 राज्यों की सरकार उलट दी
इस दौरान भाजपा पर निशाना साधते हुए सिब्बल ने कहा कि 2014 के बाद से केंद्र ने 8 राज्यों की सरकारों को उलट दिया। दुनिया का कोई लोकतांत्रिक देश पैसा देकर या लोगों से पैसा लेकर ऐसा नहीं करता है। वे संविधान और लोगों के अधिकारों से खिलवाड़ कर रहे हैं। सरकार दलबदल कानून का गलत इस्तेमाल कर रही है।
सिब्बल ने विपक्षी नेताओं पर केंद्रीय एजेंसियों का गलत इस्तेमाल करने का आरोप लगाया है। उन्होंने कहा कि CBI केंद्र सरकार की अनुमति के बिना कार्रवाई नहीं कर सकती है। जबकि ED केंद्र सरकार की अनुमति के बिना कहीं भी जा सकती है। फैक्ट यह है कि आज हम ऐसी स्थिति में हैं जहां सरकार देश के नागरिकों के खिलाफ है। लेकिन हम नागरिकों के लिए सरकार चाहते हैं, उसके खिलाफ नहीं।
कर्नाटक के बीजेपी विधायक का बेटा अभी गिरफ्तार नहीं हुआ
इस दौरान सिब्बल ने कर्नाटक के बीजेपी विधायक के बेटे प्रशांत से 6 करोड़ के कैश बरामद होने के मामले का भी जिक्र किया। उन्होंने कहा कि अभी तक MLA के बेटे की गिरफ्तारी नहीं हुई है। अगर इस मामले में कांग्रेस नेता का बेटा आरोपी होती तो हालात कुछ और ही होते। पूर्व केंद्रीय मंत्री ने पूछा कि क्या ED कर्नाटक गई थी? अगर वह कांग्रेस नेता होते तो एजेंसी अब तक उनके घर पहुंच गई होती।
अन्याय के खिलाफ आवाज उठाना जरूरी
पूर्व कांग्रेस नेता सिब्बल ने कहा कि पीएम मोदी सब काम गलत नहीं कर रहे हैं। डिजिटलाइजेशन, आवास योजना अच्छी योजना है, लेकिन जहां अन्याय होगा उसके खिलाफ लड़ना, आवाज उठाना जरूरी है।
सिब्बल ने यह भी साफ कर दिया कि वो राजनीतिक दल नहीं बना रहे हैं। इस बारे में वो 11 मार्च को इस मंच के जरिए जंतर मंतर पर अपना एजेंडा स्पष्ट करेंगे। लंबे समय तक कांग्रेस से जुड़े रहे कपिल सिब्बल ने पिछले साल कांग्रेस छोड़ दी थी। बाद में समाजवादी पार्टी ने उन्हें राज्यसभा में भेजा था।